b"\n_START_ARTICLE_\nErich Ludendorff\n_START_SECTION_\nPrimers anys\n_START_PARAGRAPH_\nLudendorff va n\xc3\xa9ixer a Kruszewnia a prop de Posen, Pr\xc3\xbassia (actualment Pozna\xc5\x84, Pol\xc3\xb2nia). Tot i que no era un junker, Ludendorff estava estretament unit a la classe privilegiada a trav\xc3\xa9s de la seva mare, Klara von Tempelhoff. Va cr\xc3\xa9ixer en una petita finca familiar i una tia materna li va ensenyar les primeres lletres. Va ser acceptat com a cadet a l'escola de Pl\xc3\xb6n gr\xc3\xa0cies al seu excel\xc2\xb7lent nivell de matem\xc3\xa0tiques i a l'extraordin\xc3\xa0ria \xc3\xa8tica del treball que va tenir al llarg de tota la seva vida._NEWLINE_Nomenat oficial amb 18 anys, la seva carrera militar va ser excel\xc2\xb7lent. Va formar part de l'estat major alemany des de 1894, sent el principal responsable de la secci\xc3\xb3 de desplegament des de 1908 i prenent part en la preparaci\xc3\xb3 de l'estrat\xc3\xa8gia per a una possible invasi\xc3\xb3 de Fran\xc3\xa7a, l'anomenat Pla Schlieffen. Ja en aquesta \xc3\xa8poca era un militarista conven\xc3\xa7ut i li agradava dir que la pau no era cap altra cosa que l'interval de temps que transcorria entre dues guerres.\n_START_SECTION_\nI Guerra Mundial\n_START_PARAGRAPH_\nDurant la I Guerra Mundial va ser nomenat adjunt del cap d'estat major del segon ex\xc3\xa8rcit, sota les ordres de Karl von B\xc3\xbclow, responsable de la captura de la fortalesa de Lieja, que era vital per a l'\xc3\xa8xit del Pla Schlieffen. Despr\xc3\xa9s d'aconseguir complir amb \xc3\xa8xit aquesta missi\xc3\xb3, Ludendorff va ser enviat a Pr\xc3\xbassia Oriental, on va treballar amb Paul von Hindenburg i va destacar en les vict\xc3\xb2ries a la batalla de Tannenberg i a les batalles dels llacs Masurians._NEWLINE_L'agost de 1916, quan Erich von Falkenhayn va dimitir com cap de l'estat major, Hindenburg va ocupar el seu lloc amb Ludendorff com a adjunt (Generalquartiermeister). Hindenburg i Ludendorff es van convertir en el veritable poder de decisi\xc3\xb3 a Alemanya. Ludendorff va decidir lluitar contra la superioritat brit\xc3\xa0nica al mar mitjan\xc3\xa7ant la utilitzaci\xc3\xb3 indiscriminada del submar\xc3\xad, la qual cosa va provocar l'entrada dels Estats Units en la guerra. Quan R\xc3\xbassia es va retirar de la guerra el 1917, Ludendorff va tenir un paper essencial al Tractat de Brest-Litovsk de mar\xc3\xa7 de 1918, molt favorable per als interessos alemanys. M\xc3\xa0xima autoritat de fet al front oriental durant 1918, Ludendorff va planificar una s\xc3\xa8rie d'ofensives que no van ser capaces de col\xc2\xb7lapsar les forces de l'Entente. L'entrada dels Estats Units en la guerra va convertir en insostenible la posici\xc3\xb3 alemanya i Ludendorff va tornar els seus poders al Reichstag el 29 de setembre. Abans d'exiliar-se a Su\xc3\xa8cia, va demanar que s'aconsegu\xc3\xads la pau amb la m\xc3\xa0xima celeritat possible."